《金缕曲 得素生兄下弟书，郁郁累日，被酒卧罗，预馆中梦得下字一叶，就枕上足成此解寄之》
清代·周星誉

风雨虚堂夜。起舞向、荒鸡声里，仰天而诧。潦倒功名凭一字，说甚奇才董贾。

想独对、孤灯寒灺。负米艰难原我份，痛黄金、减尽文章价。

看短剑、泪盈把。

诸公竞走长安马。谁送尔、青衫衰柳，骑驴归也。凄绝当年扪虱语，道只我知君者。

笑麟阁、凤池都假。三万六千沉醉后，好同营，生圹梅花下。

肠断句，梦中写。

作者简介：（1826—1884）浙江山阴人，原籍河南祥符，字畇叔，一字叔云。道光三十年进士，改庶吉士。历任江南道监察御史，礼部给事中，官至两广盐运使兼署广东按察使。为御史时，疏劾王有龄、何桂清，有直声。中法战争时，征兵筹饷以济刘永福。工诗词，曾办“益社”，一时名流云集。又善绘折枝花卉。有《沤堂诗词日记》、《传忠堂古文》。